b'\n_START_ARTICLE_\nBackstage\n_START_SECTION_\nO skupini\n_START_PARAGRAPH_\nNovembra 2002 so se odpravili v studio, kjer je lu\xc4\x8d sveta ugledal njihov prvi singel \xc2\xbbConfused\xc2\xab. Kmalu zatem so pod okriljem Mitje Okorna za omenjeni singel posneli \xc5\xa1e videospot, ki je bil med drugim spot meseca na Videospotnicah na nacionalni televiziji._NEWLINE_Aprila 2004 je bila podpisana pogodba z Nika records, fantje pa so se maja odpravili nazaj v studio in posneli svoj prvenec Backstage, ki je iz\xc5\xa1el jeseni 2004. Izdajo albuma je pospremil spot za pesem \xc2\xbbMisel nate\xc2\xab, ki ga je ponovno re\xc5\xbeiral Mitja Okorn. Sledila je klubska turneja po Sloveniji, med katero so obiskali tudi nekaj ve\xc4\x8djih odrov in festivalov. Odpravili so se tudi v tujino, med koncerti, ki so jih tam imeli, pa velja \xc5\xa1e posebej omeniti najodmevnej\xc5\xa1e: koncert z Beatsteaks v Zagrebu, festival Aerodrome v Avstriji, Viva la Pola v Pulju in Popkomm v Berlinu._NEWLINE_Leta 2006 so posneli drugo studijsko plo\xc5\xa1\xc4\x8do Trends Are Changing z 12 spevnimi in teko\xc4\x8dimi punk rock pesmimi. Album je iz\xc5\xa1el pod okriljem zalo\xc5\xbeb Kapa records in Nika records. Pozitivni odzivi kritikov na album in kvalitetni nastopi v \xc5\xbeivo so skupino pripeljali do sodelovanja z booking agencijo Roadshock, ki jim je priskrbela kar nekaj nastopov po Avstriji in Nem\xc4\x8diji. Novembra 2007 so se z njihovo pomo\xc4\x8djo podali na tritedensko turnejo po Ju\xc5\xbenoafri\xc5\xa1ki republiki._NEWLINE_Po vrnitvi iz Afrike so najprej posneli singel \xc2\xbbTrust\xc2\xab, nato pa je sledil dalj\xc5\xa1i premor. Konec leta 2008 se je skupini pridru\xc5\xbeil kitarist Toma\xc5\xbe Pi\xc5\xa1lar, kmalu zatem pa \xc5\xa1e Andrej Ogris. S prihodom obeh so poleg dveh kitar raz\xc5\xa1irili tudi vokalne aran\xc5\xbemaje v triglasno petje._NEWLINE_V oktobru 2009 so posneli prvi singel v sve\xc5\xbei zasedbi z naslovom \xc2\xbbDougcajt\xc2\xab. Komad je kmalu osvojil radijske postaje, lestvice in popevko tedna na Valu 202. V januarju 2010 so v prostorih Radiotelevizije Slovenija posneli videospot za singel \xc2\xbbBitter End\xc2\xab\xc2\xa0z uvodnikom Borisa Kopitarja. V maju 2010 je sledil nastop v Kri\xc5\xbeankah s punk legendami Niet._NEWLINE_Leto 2010 so zaklju\xc4\x8dili z izdajo tretjega studijskega albuma s pomenljivim naslovom Independent. Plo\xc5\xa1\xc4\x8da vsebuje deset novih skladb, poleg omenjenih \xc2\xbbDougcajt\xc2\xab\xc2\xa0in \xc2\xbbBitter End\xc2\xab\xc2\xa0tudi uspe\xc5\xa1nici v sloven\xc5\xa1\xc4\x8dini \xc2\xbbNov dan, nov svet\xc2\xab\xc2\xa0in \xc2\xbbKadar v mojih mislih si\xc2\xab, ki sta postali popevki tedna na Valu 202._NEWLINE_V za\xc4\x8detku leta 2015 so v samozalo\xc5\xbebi izdali EP s preprostim naslovom Ipi. Na album so prvi\xc4\x8d vklju\xc4\x8dili tudi priredbo, in sicer \xc2\xbbHimno mladosti\xc2\xab\xc2\xa0skupine Agropop (V imenu ljudstva, 1989).'